text: Slagteriarbejder prøver strikke-lykken
  14 oktober 2016 kl. 18.07
  Hun blev 3´er i den første store strikkedyst – slagteriarbejderen Annette Jørgensen fra Avnbøl nær Sønderborg.Det blev begyndelsen på et liv med strik.
  Det blev begyndelsen på et liv med strik, som nu har taget en ny drejning. Annette Jørgensen har i juni i år åbnet sin egen strikkebutik i Gråsten – i håb om at kunne leve af sin hobby.
  -    Jeg er stadig næsten fuldtidsansat på Danish Crown, men nu må vi jo se, hvordan det går i min lille butik, fortælle Annette en varm sommerdag i august.
  Annette Jørgensen blev hurtigt en seer favorit, der på slagfærdig sønderjysk charmerede sig ind hos seerne.  Og det glimt i øjet og sin store viden om strik, håber hun er den cocktail, der skal til for at hun for alvor kan få gang i butikken.
  Det er ikke første gang Anette Jørgensen forfølger drømmen om at blive selvstændig med strik som hovedindtægt. Hun har tidligere haft en butik hjemme i privaten, men røg så ind i en skilsmisse. 
  -    I den periode var jeg nødt til at koncentrere mig om at få gang i mit liv igen sammen med mine børn, så der var ikke plads til en strikkebutik også, forklarer hun.
  Men nu prøver hun så igen med fire åbningsdage – onsdag og torsdag efter arbejde på slagteriet – og hele fredag og lørdag. Hun har foreløbig givet projektet et år, til at se om drømmen holder. Og hvis ikke, ja så er hun klar i mælet:
  -    Jamen, så drejer jeg jo bare nøglen igen og må tilbage fuldtids på slagteriet, fortæller hun i bagbutikken til ”Strikkeriet”, der lige er blevet indstillet til titlen som ”Årets nye strikkebutik 2016” i en konkurrence i Hendes Verden.
  
  